
5- се класс

Инеш диктант.
Боронғо башҡорт ҡалалары.
   Боронғо ғәрәп сәйәхәтселәре  һәм  тарихсылары башҡорттар тураһында күп нәмәләр яҙып ҡалдырған. Алыҫ ара, хәүефле юлдар тип тормаған, улар йәйәүләп башҡорт еренә лә килеп сыҡҡылған. Ни өсөн йәйәү йөрөгәндәрен беләһегеҙ инде – ул дәүерҙә әле бер ниндәй машина ла, самолёт та булмаған. Әлбиттә, ундай алыҫ сәйәхәттәргә ғәрәптәрҙең иң ҡыйыуҙары, иң сыҙамдары ғына йөрөгән. Шуларҙың береһе – тарихсы Иҙриси башҡорт ҡалалары тураһында былай тип яҙып ҡалдырған:”Был яҡта ерҙәр таулы. Башҡорт ерҙәрендә Ҡарағыя, Минжан һәм Ожан тигән ҡалалар бар. Ожан Иҙел исемле йылғаның төньяғында урынлашҡан. Унан Ҡарағыя тигән ҡалаға тиклем һигеҙ тәүлек юл. Ҡарағыянан Башҡорт иленең сигенә тиклем тауҙар буйлап ун көн барырға кәрәк ”.
   Күрәһегеҙме, ҡайһылай иркен булған боронғо башҡорт ере. (А. Иҙелбаев.)

Бирем:  (читательская грамотность)
Текстың төп идеяһын асығыҙ? 
 

 
Контроль диктант.
                                                         Ватаным.
Ватаным минең йөрәгемдә ниндәй ҙә булһа айырым өлөштәре менән түгел, ә үҙенең бөтә киңлектәре, төҫбуяуҙары, бөтә дәүерҙәре, үткәне, бөгөнгөһө, киләсәге менән йәшәй. Ватанды өлөштәргә, киҫәктәргә бүлеп яратыу мөмкинме һуң? Тауҙарҙағы йәшен йәшнәүе лә, сабый бала көлөүе лә, далалағы яңғыҙ уба ла, республикам өҫтөндә елберләгән өс төҫлө байраҡ та — улар бөтәһе лә минең Ватаным. Ватаным тиһәк, ергә уны үҙҙәренең эш-фекере менән биҙәү өсөн килгән, был донъяла әллә күпме байлыҡтар ҡалдырып киткән ата-бабаларыбыҙҙы күҙ алдына килтерәбеҙ. Ватан тиһәк, беҙ хәтер, мөхәббәт һәм хыялды ла аңлайбыҙ. Уның үткәндәре менән ғорурланам да, хәсрәтләнәм дә мин, бөгөнгөһөн яратам, киләсәге тураһында тулҡынланып уйлайым. (М.Кәрим)

Бирем: (читательская грамотность)
Текстың төрөн билдәлә һәм иҫбатла.
 
Контроль диктант.
Әсәйем, бергенәм.
Атайымды һуғыш алды. Донъяла минең өсөн иң ҡәҙерле әсәйем генә ҡалды. Инде ул да үлем түшәгендә ята. Мин ашҡына-ашҡына уны күрергә ҡайтып киләм. Поезд тәгәрмәстәре туҡ-туҡ итә, йөрәк дөп-дөп тибә. «Ҡыҙыуыраҡ- ҡыҙыуыраҡ,машинист, парҙарҙы күберәк ал»,- тип ҡысҡырғым килә. Машинист аңланы кеүек. Поезд тиҙлеген арттыра төштө. Разъездар, станциялар күренеп кенә ҡала. «Ҡасан минең станциям була инде?»- тип уйлайым.
Бына мин ялан аяҡ йөрөгән шпалдар, мин ултырып киткән вокзал, бына тыуған ерем.
«Әсәкәйем, мин ҡайттым. Һинең яратҡан сая улың шелтәле ҡарашың алдында теҙләнергә ҡайтты. Аҙ ғына сабыр ит, әсәйем». (Н Ҡотдосов буйынса.)

Бирем:  (читательская грамотность)
Текст буйынса һорауҙарға яуап бирегеҙ:
1. Ни өсөн төп герой ауылына ҡайтырға ашыға?
2. Ниндәй уйҙар менән ул тыуған яғына ҡайта?

 
Контроль диктант.
Ҡара айғыр.
  Йәғәфәргә ун өс йәш ине. Уның хыялын Ыласын исемле йәш дыуамал ҡара айғыр биләне.
  Аҙбарҙа кеше юҡ саҡта малай Ыласынға иркә һүҙҙәр менән өндәшә.
  Көндәр үтә торҙо, Йәғәфәр ҙә ҡыйыулана төштө. Бер ваҡыт ул ҡапҡа аша үрелде лә айғырҙың муйынынан һыйпаны. Ыласын күҙенең ағын әйләндереп ҡараны ла яй ғына ашауында булды. Малай уғата батырланды, кеҫәһенән тоҙ һипкән икмәк алды ла айғырға һондо. Малҡай икмәкте еҫкәгәндәй итте, әҙ генә аптырап торҙо ла ашай башланы.
Бынан һуң Йәғәфәрҙең кеҫәһенән икмәк өҙөлмәне. Аҙбар саҡ ҡына һил булдымы, ул шунда ашыҡты, айғырҙы һөйҙө, уның бесәнен рәтләне. Ыласын да малайҙы ҡәнәғәт тауыш биреп ҡаршылай башланы. (Ә.Хәкимов.)

Бирем:  (читательская грамотность)
Текст буйынса һорауҙарға яуап бирегеҙ:
1. Малайҙың ат яратыуы ниндәй һөйләмдәрҙә асыла?
2. Малай менән Ыласындың  дуҫлығы тураһында нимә әйтә алаһығыҙ?
 
Контроль диктант.
Халыҡ шағиры.
  1895 йылдың 2 ғинуарында Башҡортостандың хәҙерге Дүртөйлө районы Әсән ауылында бер ир бала донъяға килә. Атаһы уға Шәйехзада тип исем ҡуша. Был һүҙ “башлыҡ” тигәнде аңлата.
  Шәйехзада бәләкәйҙән ауылдағы ауыр тормош тураһында уйлана башлай. Ҡайһы бер фәҡир кешеләрҙең балалары, түләп уҡыр өсөн аҡса булмағас, уҡытыусыларына бер-ике баш һуған, берәр сынаяҡ он, һөт йәки ҡатыҡ килтерә.
  Шәйехзада уҡыуға бик зирәк була. Малай сағынан уҡ шиғырҙар яҙа башлай. Тиҙ арала башҡорт халҡының яратҡан шағирҙарының береһенә әүерелә. Ул 1917 йылғы революциянан һуң Зәки Вәлиди менән берлектә Башҡорт Республикаһы төҙөү өсөн көрәшә һәм 24 йәшендә генә фажиғәле үлеп ҡала.
  Бөйөк шағирҙың тормошо – Башҡортостан тарихының сағыу бер бите ул.

 Бирем:  (читательская грамотность)
· Ш.Бабич тураһында нимәләр беләһегеҙ? Һөйләп бирегеҙ.

Контроль диктант.
Борсоулы уйҙар.
 Өй эсе ҡараңғы. Балалар йоҡлайҙар. Иң төптә Иштуған ята. Уға әле ни бары ун ике генә йәш. Ләкин инде ул ғаиләнең-өмөтө, киләсәге. Ул үҫер, атаһына иш булыр, ярҙамсы булыр. Шуға ла Байгилде ағай уға Иштуған тип исем ҡушҡан. Байгилде ағай менән Сәғүрә еңгәйгә төн йоҡламай уйланырға, хәстәрләргә тура килә. Сөнки улар егәрле һәм тырыш булһалар ҙа, бәхетле түгелдәр. Улар байҙа көн-төн эшләнеләр, әммә тамаҡтары аслы-туҡлы, өҫтәре яланғас булды. Әле бөгөн дә Байгилде ағай ҡомһоҙ Ҡорман байға барып ялланды. Быны белеп, Сәғүрә еңгәй ҙә атлы-эйәрле булырбыҙ тип өмөтләнде. Ләкин ғаиләнең таянысы булған Байгилде ағайҙың бөтмәҫ-төкәнмәҫ уйланыуҙары уны хафаландыра ине. (3. Биишева.)

 Бирем:  (читательская грамотность)
Текстың төп фекерен билдәләгеҙ.
	
Изложение.
Телевизор ҡараусы маймылдар.
   Һалҡындар башланыу менән, Нью- Йорк зоопаркындағы дүрт горилланы йәй буйы иркенлектә йәшәгән асыҡ һауалағы урындарынан тығыҙ ситлеккә алып ҡайттылар.Тығыҙлыҡ-эс бошоу, ә эс бошоу- ваҡ- төйәк ығы- зығы, ә ваҡ ығы-зығы ыҙғыштар уята. Тынғы белмәҫ был маймылдар шул эс бошоу арҡаҙында бик йыш ҡына һуғыша, ҡырылыша башланы. Гориллаларҙы ҡараусы кеше, был маймылдарҙы тынысландырыу өсөн, ғәҙәттән тыш бер сара уйлап тапҡан. Маймылдар йәшәгән ситлек алдына ул телевизор килтереп ҡуйған.
   Телевизорҙа тамаша башланғас, маймылдар бер урында ҡатып ҡалғандай була. Улар, ситлеккә һыйынып, күҙҙәрен экрандан айырып ала алмай, ҙур ҡыҙыҡһыныу менән тамаша ҡарай башлай. Үҙ- ара талаш- тартыш та бөтә.Гориллалар сәғәттәр буйына телевизор ҡаршыһында ултыра. Ә телевизорҙан күрһәтелгән тамашалар араһында уларҙыү айырыуса яратып ҡарай торғандары була. Бигерәк тә улар хәрәкәт күп булған тамашаларҙы, индеецтар тураһындағы фильмдарҙы, йәштәр бейеүе программаларын яратып ҡарай.

 Бирем: (читательская грамотность)
Текст буйынса план төҙөргә.

Изложение.
Ҡуян.
   Ҡуян киң йылға уртаһындағы утрауҙа йәшәне. Төндә ул йәш уҫаҡ ҡайыры кимерҙе, ә көндөҙ, төлкө йәки кешеләрҙең күҙенә эләкмәҫ өсөн, ҡыуаҡлыҡта ҡасып-боҫоп ултырҙы. Был ҡуян йәш, ләкин бик аҡыллы ине. Ул, утрауҙы уратып алған йылғаның боҙо китә башлауына бер ҙә иҫе китмәй, ҡыуаҡ төбөндә тыныс ҡына ятып йоҡланы. Ҡояшта йылынып ята-ята ҡуян йылғала һыу артыуын да һиҙмәне. Ул, тиреһе еүешләнә башлағас ҡына, йоҡоһонан уянды. Һикереп торһа, тирә-яғын ҡаплаған булып сыҡты. Ул утрауҙың уртаһына ҡасты, унда әле ҡоро ер бар ине. Ләкин йылғала һыу артҡандан-арта барҙы. Ҡуян утрауҙың оҙаҡламай һыу аҫтында ҡаласағын белде, ләкин һалҡын, етеҙ тулҡындарға ташланырға теләмәне. Ярһып аҡҡан йылғаны кисеп алмаған булыр ине.
   Икенсе көн иртән һыуҙан утрауҙың бәләкәй генә киҫәге күренеп тора ине. Унда йыуан ботаҡлы ағас үҫеп ултыра. Ҡурҡыуынан ҡото осҡан ҡуян шул ағас тирәләй йүгереп йөрөнө.
   Өсөнсө көн ағасты ла һыу баҫа башланы. Ҡуян уның аҫтындағы бер ботағына менеп ултырҙы ла һыуҙың килгәнен көттө. Йылға һыуы башҡаса артманы. Ҡуянға астан үлеү ҡурҡынысы ла юҡ ине. Был ҡарт ағастың ҡайыры, бик ҡаты һәм әсе булыуына ҡарамаҫтан, ашарға ярарлыҡ булып сыҡты.
    Ҡуян ағас өҫтөндә өс көн ултырҙы. Йылға һыуы ҡайтып, утрау күренгәс, ул ағастан һикереп төштө. Ул хәҙер йәйге эҫеләр еткәнсе шунда йәшәйәсәк. Йәй көнө, йылға һайыҡҡас инде, ярға сығасаҡ.

Бирем:  (читательская грамотность)
Текстың йөкмәткеһе буйынса 3 һорау төҙөргә.

 
 
7 –се класс

Инеш диктант.
Нефть.
  Ерҙең төрлө ҡатламдарында нефть бынан күп йылдар элек барлыҡҡа килгән. Һуңынан ул ер ярыҡтарынан һәм йомшаҡ тупраҡ аша ер өҫтөнә һарҡып сыҡҡан. Шулай нефть күләүектәре, нефть күлдәре хасил булған.
   Күп урында нефть менән бергә газ да сыҡҡан. Унда газ тоҡанып киткән һәм оҙаҡ ваҡыттар янып торған.
   Кешеләр был һүнмәҫ уттарҙың серенә төшөнә алмағандар һәм уларға табына торған булғандар. Шулай ҙа кешеләр нефтте көндәлек тормошта ла, хәрби маҡсаттарҙа ла файҙаланғандар. Сыңғыҙ хан ғәскәрҙәре Бохара ҡәлғәһенә нефть тултырылған көршәктәр ырғытҡандар, нефтле сүскә ут тоҡандырып ташлағандар.
   Хәҙер беҙҙең илдә нефть сәнәғәте бик алға китте. Бында Башҡортостандың өлөшө лә бик ҙур. (Д.Бураҡаевтан.)
 
Бирем: (читательская грамотность)
Текстың темаһын һәм төп фекерен билдәләгеҙ.
 
 
Диктант.
Айыуҙың аҡылы бармы?
  “Айыу-аҡыллы йыртҡыс” тигән һүҙҙәр ишетер ҡолаҡҡа бик сәйер тойола, ләкин был һүҙҙәрҙә  үҙенә күрә дөрөҫлөк бар. Иң беренсенән, әгәр үҙенә берәй яманлыҡ ҡылырға уйламаһаң, айыу кешегә һөжүм итергә әҙер тормай. Япа- яңғыҙ кешегә осраһа ла, ул арт аяҡтарына баҫып тороп ғәйрәтен күрһәтә лә, артына аунап, үҙ юлына китеү яғын ҡарай. Улай ғына ла түгел, муйыл, миләш, ҡурай еләге кеүек, айыу яратып ашай торған емештәр уңған йылда ул малға ла тейеп бармай.
   Ә уның балаларын аҫрап үҫтереүсе хаҡында ниндәй генә ҡыҙыҡ хәбәрҙәр юҡ! Инә айыуҙар балаларын ағас башына менергә, ҡырағай ҡорттарҙың балын нисек алып ашарға, малды йыҡҡас, ашалып бөтмәгән үләкһәне нисек күмергә һәм башҡа шундай һөнәрҙәргә өйрәтәләр икән. Айыу үҙенең балаларын йыуындырып алырға ла онотмай. Йылғаның тәрән генә урынына барып, балаһының елкәһенән ҡымтып алып, һыуға сумдырып- сумдырып ала. (Н. Мусин.)

Бирем: (читательская грамотность)
Текстың төрөн  билдәләгеҙ, яуабығыҙҙы дәлилләгеҙ.


Контроль диктант.
Ылаусылар.
  1941 йылдың ауыр ҡышы үтте, йәй етте, уҡыуҙар тамамланды.Мораҡ иген пунктынан Һарыҡташ элеваторына игенде ат менән ташырға ҙурыраҡ уҡыусыларҙан ылаусылар бригадаһы ойошторҙолар, ә бригаданың етәксеһе итеп уҡытыусы Сарим Сәлимов билдәләнде.
Әҙерлек бөттө, ылау ҡуҙғалды. Аттар бер ыңғай ғына баралар. Оҙаҡламай ылаусылар урманға килеп еттеләр, урманды һөҙәк тауҙар алмаштырҙы, ә тауҙарҙан һуң тип-тигеҙ ялан башланып китә. Ауылға ингәндә,  ылауҙы кешеләр ҡапҡа алдына сығып ҡаршылайҙар һәм оҙаталар, ҡайһылары айран яҙып алып сыға. Ылау төндәрен үләнле урында туҡтай, ылаусылар аттарын туғаралар, һәр кем үҙ ҡамыт-дуғаһын рәтләй, сиратлап ат көтәләр. Юл мәшәҡәттәре байтаҡ, шулай ҙа ул малайҙарға бик оҡшаны, сөнки уларҙың бындай оҙон юлға күмәкләп сыҡҡандары юҡ ине.
 
 Бирем: (читательская грамотность)
           Ылаусылар тураһында фекер йөрөтөгөҙ.

Контроль диктант.
Батырҙар утрауы.
  Граждандар һығышы ваҡытында Аман ауылы янында аҡтар менән ҡаты бәрелештән һуң, ҡыҙылдар отряды тау араһына сигенгән. Яралыларҙы алып китеү мөмкинлеге булмаған, уларҙы ауылдың ышаныслы кешеләренә тапшырып, йәшереп киткәндәр. Аҡтар килгәс, кулактар уларға ярамһаҡланып, былар тураһында әйткәндәр. Эҙләү, тентеү киткән. Яралы биш ҡыҙыл армеецты беҙҙекеләр төндә кәмәләр менән ошо утрауға сығарғандар. Утрау уртаһында таш ҡая тора, уның эсендә йәшереп аҫрағандар. Тик оҙаҡламай аҡтарға был да мәғлүм булған. Утрауға килгәндәр. Яралылар бар ҡоралдары менән һуңғы патрондары ҡалғансы атышҡандар, күп дошманды ҡырып һалғандар. Икәүһе атыш ваҡытында һәләк булған, ҡалған өсәүһен һушһыҙ хәлдә дошмандар эләктергәндәр. Шунда бик ҡаты язалағандар һәм һыуға ырғытҡандар. Был батырҙарҙың исемдәрен дә, фамилияларын да белеүсе юҡ…
  Шунан бирле утрауҙы “Батырҙар утрауы“ тип йөрөтәләр.  (Ф.Иҫәнғолов )

Бирем:  (читательская грамотность)
Текстың төп идеяһын билдәләгеҙ. Батыр ҡыҙылгвардеецтар тураһында нимә әйтә алаһығыҙ.
 

 
Контроль диктант.
Көндәрҙең дә була төрлө сағы.
    Бына мин, көҙгө көндөң һәйбәтлегенә ышанып, юлға сыҡ инде. Ҡайһы арала ул ошолай ҡапыл боҙолоп китергә өлгөрҙө һуң әле?
    Кисә кискә табан беҙ Урал тауҙарының тармаҡтары араһында тығыҙлашып ултырған кескәй ҡалаға килеп төштөк. Көн салт аяҙ, йылы; завод мөрйәләренән сыҡҡан төтөн бағана булып бейеккә үрмәләй ҙә унда ашыҡмайынса ғына тарала ине.
     Иртә менән бөтәһе лә селпәрәмә килде. Үҙ күҙҙәремә үҙем ышанмайынса, аптырап ҡалдым. Дауыл ҡупҡан. Юлында осраған һәр нәмәне емерергә теләгәндәй, ел ярһып тулай. Күк йөҙөн ауыр һоро болоттар томалаған. Йәп-йәшел ҡарағайҙар, шыршылар, аҡ ҡайындар, ҡупшыланып ултырған тау һырттары, суйын, ҡорос иретеүсе заводтарҙың күп һанлы бейек мөрйәләре – бөтәһе-бөтәһе лә болоттар араһында тороп ҡалған. Эре тамсылы һалҡын ямғыр ҡоя ла ҡоя. (Д. Исламов)
 
Бирем: (читательская грамотность)
Текст буйынса һорауға яуап бирегеҙ:
Көҙ миҙгеле текста һүрәтләнгәнгә тап киләме?

Контрольный диктант
Һай, ҡумыҙы, ҡумыҙы!
 Ҡумыҙ – бик боронғо һәм бөтә Ер шарына таралған музыка ҡоралдарының береһе. Уны Европала, Алыҫ Көнсығышта, Көньяҡ Америкала һәм Африкала, Волга буйы һәм бик күп төрки халыҡтарында – бөтәһе 97 милләттә  осратырға мөмкин. Тик төрлө ерҙә аталышы төрлөсә, төҙөлөшөндә ҙур булмаған айырмалар бар. Мәҫәлән, сыуаштар уны – ҡапас, үзбәктәр – чан-кобуз, украиндар – дрымба, итальяндар – иренле арфа, япондар мукури тип йөрөтә. Рәсәйҙә был инструмент элек-электән варган исеме менән билдәле. Бер халыҡ легендаһына ышанһаң, был инструмент үҙ ғүмерен йәшен һуҡҡан ағастан башлаған икән. Шуға ла элек ағастан һәм һөйәктән эшләнгән ҡумыҙҙарҙың да булғанлығын иҫкә алһаң, кескәй генә ябайҙан да ябай был ҡоралдың ҡайһы быуаттарҙа барлыҡҡа килгәнен аңлап була. Еҙ, баҡыр, ҡорос ҡумыҙҙарҙы кешеләр металл таба башлағас эшләгәндәр.
Беҙҙең республикала ҡумыҙ бөгөн дә төрлө концерт, конкурс, смотрҙарҙа киң ҡулланыла. (Г. Галина.)


Бирем: (читательская грамотность)
Текстың төрөн билдәләгеҙ. Тағы ниндәй башҡорт музыка ҡоралдары беләһегеҙ. Ҡайһығыҙ ҡумыҙҙа уйнай белә?

Изложение.
Мин китапты нисек уҡый инем.
 
   Миндəге китап уҡырға булған ихласлыҡ миңə ни тиклем ауыр түбəнһетелеүҙəр, йəберлəнеүҙəр, тынысһыҙланыуҙар килтергəнлеген хəтерлəү — хəҙер күңелһеҙ ҙə, көлкө лə.
   Күршелəге кейем киҫеүсе ҡатындан алған китаптар миңə шул тиклем ҡиммəт тойолалар ине,— мин, уларҙы ҡарт хужабикəнең мейескə яғыуынан ҡурҡып, унан тағы ла китап алып ҡайтыу тураһында уйламаҫҡа ла тырыша инем, ə иртə менəн сəйгə икмəк алырға барған ерҙə лавканан төрлө төҫтəге ваҡ китаптар алып ҡайта башланым.
   Мин был китаптарҙы уҡый инем һəҡ укыған өсөн һəр береһенə берəр тин түлəй инем.
   Мин уларҙы, һыуыҡ һəм уңайһыҙ булыуына ҡарамаҫтан, утын ярған ерҙə, һарайҙа йəки сарҙаҡта уҡый торғайным. Ҡайһы ваҡыттарҙа, китап бик ҡыҙыҡлы йəки тиҙерəк уҡып сығырға кəрəк булғанда, миңə төндəрҙə шəм яндырып ултырырға ла тура килə ине. Лəкин ҡарт хужабикə, төндə шəмдең ҡыҫҡарғанын һиҙеп, шəмдəрҙе сыра менəн үлсəй һəм үлсəүен йəшереп ҡуя башланы. Əгəр ҙə иртə менəн шəм кəмегəн булһа, йəки мин, уның үлсəүен табып, шəм менəн тигеҙлəп ҡуя алмаһам, аш бүлмəһендə əсе тауыш күтəрелə торғайны.
    Был хəл мине ғəрлəндерə, лəкин уҡыу телəге миндə нығый ғына бара ине. Мин нисек тə уҡыу юлдарын табам ə ҡарсыҡ минең китаптарымды бер нисə тапҡыр юҡ итте, һəм мин лавкасыға 47 тингə бурыслы булып сыҡтым. Мин барған һайын, ул минəн аҡса даулай башланы.
 — Бурысыңды килтерҙеңме?
 — Юҡ.
 — Нисек була инде. Судҡа биреп, нəмəлəреңде яҙҙырырға, үҙеңде колонияға ебəрергəме ни, ə?
     Минең бер ерҙəн дə аҡса алыр урыным юҡ. Эш хаҡымды ла олатайыма түлəйҙəр ине,— ни эшлəргə? Миң өс көнлəп яфаландым, һəм. хужа, минең был хəлемде һиҙеп:
 — Нимə һин, Пешков, бик күңелһеҙ йөрөйһөң, əллə ауырыйһыңмы?—тип һораны.
    Мин үҙемдең ҡайғымдың ниҙəн тороуын асыҡтан-асыҡ һөйлəп бирҙем. Ул борсоулы ҡиəфəткə инде:
— Бына күрəһең, ул китап тигəнең ни нəмəгə алып бара. Нисек кенə булһа ла уларҙан хəсрəт кенə!.. Илле тин аҡса биреп, үҙе киҫкен кəңəш бирҙе:
– Ҡара уны, бисəмə һəм əсəйгə əйтмə, шау-шыу булыр. Яңы йылдан газетаға яҙылам.
     Бына унан һуң инде уҡырһың. Бынан һуң инде кистəрен ҡысҡырып газета уҡый башланым. Мин газета һəм иҫке журналдарҙан икенсе ҡалаларҙың һəм икенсе халыҡтарҙың тормоштарын белə башланым, һəм мин инде кистəрен генə түгел, шулай уҡ төндəрен дə уҡыйым. Миңə төндəрҙə уҡырға ут бирмəйҙəр, ə шəм һатып алырға аҡса юҡ, шунан һуң мин шəм төбөнə аҡҡан майҙарҙы йыя башланым, уларҙы балыҡтан бушаған һауытҡа һалып, уға ептəн филтə яһайым һəм төндəр буйы мейес башында төтөнлө һəм күңелһеҙ ут яндыра торғайным. (М. Горький)


 Бирем:  (читательская грамотность)
Текстың йөкмәткеһен ҡыҫҡартып яҙығыҙ.

Изложение.
Бөркөт.
Был граждандар һуғышы йылдарында булды. Партизан Михо ҡанаты һынған бөркөт балаһын табып алды һәм уны дауалай башланы.
Бөркөт балаһы ҙур булып үҫте. Ул йыш ҡына тауҙарға осоп китә, ләкин хужаһының һыҙғырыуына кире әйләнеп килә ине. Бөркөттө бөтә кеше яратты, әммә ул фәҡәт хужаһын ғына.
Бер саҡ Михо разведкаға китте. Ул ҡайтып килә ине инде, ләкин дошмандар тотоп алдылар. Михоны эйәргә бәйләп, берәүһе штабҡа алып китте.
— Һау булығыҙ, иптәштәр! һау булығыҙ, тыуған тауҙарым! — тип ҡысҡырҙы Михо.
Шул ваҡыт һауала бер бөркөт күренде, һәм Михо һыҙғырып ебәрҙе. Бөркөт өсөн таныш ине был һыҙғырыу. Һәм бөркөт, йәшен кеүек, һаҡсыға ташланды. Ул һалдатты суҡыны, ҡанаттары менән туҡманы, һалдат хатта эйәренән ҡолап төштө. Ә аты ҡурҡышынан алға сапты.
Һалдат артта ҡалды, уның тауышын берәү ҙә ишетмәне һәм берәү ҙә ярҙамға килмәне. Ә Михо, эйәрҙә бәйле көйөнсә, иптәштәре янына ҡайтты. Уны ҡанатлы дуҫы ҡотҡарҙы. («Пионер».)
Бирем: (читательская грамотность)
Михо менән бөркөттөң дуҫлығы артабан да дауам иттеме икән, нисек уйлайһығыҙ?
 
8 –се класс.
 
Инеш диктант.
Яугир менән ат.
Һуғышта ҡатнашҡан һыбайлы һәм яугир яҡшы белә: атының ҡаты яраланып, ҡан һауған эсен тырҡылдатып, йән бирә алмай ятыуын күреүҙән дә ауыр йөрәк ғазабы юҡтыр. Тик хәҙерге киноларҙа ғына кавалерист, әгәр аты яраланып ауһа, һә тигәнсе пистолетын сығара ла уға мөлдөрәп текләгән, күҙҙәренән соборлатып йәш ағыҙып ятҡан атының маңлайына терәп ата ла китә. Дөрөҫ түгел был, дөрөҫ түгел! Быға ышанмағыҙ! Һуғышҡа үҙең менән тире һеңешкән башын һәр саҡ яурыныңа һалып, бер ҡарағанда йәшкелт, ә икенсе ҡарағанда муйыл кеүек сөм ҡара күҙҙәре менән һиңә йәнтәслим бирелгәнлеген тик әйтә генә алмай текләп торған, мең ғаләм араһында һине бер кем менән дә бутамай, үҙәге өҙөлөп көткән атыңды үҙ ҡулың менән атып китеү — үҙеңдең йән дуҫыңды атып үлтереү менән бер ул. (Р. Өмөтбаев.)
 
 Бирем: (читательская грамотность)
Текстың төп фекерен белдергән һөйләмде тап.

Диктант (подготовка к ОГЭ)

Район башлығы.
 Бынан һуң ике көн үткәс, Батыев «Ҡуштирәк»кә килеп сыҡты. Бик иртә килеп етһә лә, ауыл аяҡҡа баҫҡан, бөтә урында ла эш ҡайнай ине. Ул баҫыуҙа, йәйләүҙәрҙә, төҙөлөштәрҙә бер үҙе йөрөнө, ике-өс колхозсының өйөнә лә инеп сыҡты. Батыевҡа кешеләрҙең эшкә йәбешеп ятыуы, киләсәккә ҙур өмөт менән ҡарауы оҡшаны. Райондың яңы башлығы килгәндә, Билалов өсөнсө бригадала халыҡтың нисек эшкә сығыуын тикшерә ине. Уның шулай, иртә таңдан тороп, берәй бригадаға барып сығыу ғәҙәте бар. Батыевтың килеүен ишеткәс тә, ул идараға ҡайтты. Район башлығы унда инеп тә тормаған. Кемдер идараға инеп: «Батыев сусҡасылыҡ фермаһына китте», — тине. Билалов: “Былай ярамаҫ, уны эҙләп табырға кәрәк”,- тип, сусҡасылыҡ фермаһына ҡарай юл тотто, шунда уға Әхмәҙуллин ҡарт тап булды. — Ҡуй, ҡустым, яратмай ул төркөм-төркөм кешеләр эйәртеп йөрөргә. Мин уны беләм инде: шулай күҙәтеп йөрөййөрөй ҙә китер алдынан ғына ҡатыға ултырта. Күңелеңде киң тот, кәрәгең булғас, үҙе эҙләп табыр,- тине Әхмәҙуллин ҡарт. Әхмәҙуллин ҡарттың күрәҙәлеге аҡланды: Ибрай ағай уны амбарҙар эргәһендә эҙләп тапты.

 Контроль диктант (подготовка к ОГЭ).
Башҡортостан ҡоштары. 
Аяҙ күктә, бейектә-бейектә, торналар тубы оса. Уларҙың моңло сыңрауы һауаларҙы ярып алыҫтарға тарала. Тыуған ерҙән туймаһалар ҙа, ҡышҡылыҡҡа туйынырлыҡ ерҙәргә — йылы яҡтарға китәләр.
Беҙҙең яҡтарҙа торналарҙың 14 төрө билдәле булһа ла, иң киң таралғаны — һоро торна. Оҙон ҡара муйынлы был ҡоштоң томшоғо йәшкелт һары була, башында аҡ ҡауырһындар үҫә, ҡойроғо ҡуйы, оҙон ҡаурыйлы, ҡарараҡ төҫтә, аяҡтары ҡара. Норо торналар һаҙлыҡтарҙа, тәпәш ҡыуаҡтар араһында, ер өҫтөнә оя ҡора. Ғәҙәттә ике йомортҡа һалып, бала сығара. Улар үҫемлек, төрлө бөжәктәрҙе, тәлмәрйендәрҙе, кеҫәрткеләрҙе, ваҡ кимереүселәрҙе ашай.
Был ҡоштарҙы атыу бөтә ерҙә лә тыйылған. Башҡорттарҙа борондан ҡалған юрау ҙа бар — торна атһаң, ҡаза килә, тиҙәр. Шуға ла халыҡта торналарҙың ояларын туҙҙырмайҙар. (Е. Кучеровтан.)
 

Контроль диктант.
(Берҙән- бер моң.)
    Әҙәм балаһының бер йомшаҡ яғы бар: ул үҙ ауылын да йәшәгәндә — тыуған төйәк, тормош мул, етеш саҡта — икмәк менән кейем ҡәҙерен белмәй. Сит-ят ерҙәргә сығып йөрөмәҫ борон, мин бүтән яҡтарҙан, бигерәк тә ҡаланан килгән кешеләрҙең, ауылыбыҙ тирәһендәге урман-тауҙарға ҡарап: «Ожмах кеүек матур ерҙә йәшәйһегеҙ», — тип һоҡланыуын аңлап етмәй, һыуыбыҙҙан ауыҙ иткәс: «Бының һымаҡ татлы һыуҙы эскән юҡ ине», — тип тамшанып ҡуйыуына аптырай торғайным. Улар йәшәгән яҡ шул тиклем йәмһеҙ, эсер һыуҙары тәмһеҙме икән ни? 
Төптәнерәк фекер йөрөтһәң, кешенең берҙән-бер ғүмерлек моңо — туған теле лә ана шундайыраҡ яҙмышлы бит. Кескәй саҡта ғына түгел, мәктәптә уҡып йөрөгәндә лә беҙ әсә теле тураһында уйлана белмәйбеҙ, хатта туған тел тураһындағы шиғырҙарҙы ла һәйбәтерәк билдә алыу өсөн тырышып-тырышып ятлайбыҙ ҙа — онотабыҙ, сөнки беҙ уның үҙебеҙгә йөрәгебеҙ кеүек үк йән биргән, сырайыбыҙ кеүек үк әҙәм ҡиәфәте биргән ғәжәп бер илаһи күренеш икәнен онотабыҙ.
Мин дә үҙ телемдең ғәжәп бер моң, йәнем-йөрәгемдең айырылмаҫ бер киҫәге икәнен, тыуған төйәгемдән бик алыҫтарға киткәс, мәктәптә уҡып йөрөгән саҡта карта буйынса ғына белгән һәм ғүмере барып аяҡ баҫа алмаҫтай тойолған Алыҫ Көнсығышта — Хабаровск крайының Сита йылғаһы яр буйындағы хәрби гарнизонында хеҙмәт итеп йөрөгән мәлдә генә тәүге тапҡыр төшөнгән һымаҡ булдым. (Н. Мусин.)
 
 Бирем (читательская грамотность)
Тексҡа исем бирегеҙ, төп фекерен билдәләгеҙ.
 
Контроль диктант.
Телдән төшмәҫ.
Рәми ағай Ғарипов йәштәрҙе яратыр ине. Ҡайһы бер абруйлы ағайҙар (көслө рухлы, халҡыбыҙ яратҡан талантлы әҙиптәр) үҙҙәренең дәрәжәләре юғары булыуын мәле менән иҫкәртеп ҡуйһалар — ҙур шағир бер ваҡытта ла йәш дуҫтары алдында үҙенең өҫтөнлөгөн белгертмәне. Ул дәрәжәләрҙән юғары ине. Шунлыҡтан күңеле оло, үҙе бөйөк булды.
Арабыҙҙа Рәми ағай юҡ.
Донъялар буталып, әҙәп теҙгене бушап киткәндә: «Рәми ағай тере булһасы!» — тибеҙ.
Билдәлелек заманы килде. Рәми Ғариповтың ҡайһы бер хыялдары тормошҡа аша һымаҡ: республика суверенитет яуланы, халыҡ үҙенең бөйөк улы Әхмәтзәки Вәлиди Туғандың 100 йыллығын билдәләп үтте. Кеше күңел азатлығын яулағанда, туған телебеҙҙең киләсәге өсөн көрәш барғанда, йәнә: «Рәми Ғарипов тере булһасы!» — тибеҙ.
Ярай әле, күңелдәренә халҡыбыҙҙың, Рәми Ғариповтың сая рухын алған, республикабыҙҙың, туған телебеҙҙең яҙмышы өсөн көрәшкән башҡорт улдары бар.
Халҡым йәшәгәндә, шағир исеме телдән төшмәҫ. (Т. Йосопов.)
 Бирем (читательская грамотность)
Шағир Рәми Ғарипов тураһында нимәләр һөйләй алаһығыҙ?
Контроль диктант (подготовка к ОГЭ).
Яҙғы тантана
Яҙҙың иң тантаналы көндәренең береһе — колхозсыларҙың сәсеүгә сығыу ваҡыты килеп етте. Иң тәүҙә, геүләп, дыр-дыр итеп, Айбикә ултырған трактор, унан Әхәйҙең тракторы ҡуҙғалды. Улар артынан бөркөлөп сыҡҡан төтөн сыр-сыу килгән халыҡ араһынан бөтә ишек алдына йәйелде. Тракторсыларҙың өҫтәрендә майлы кейемдәр, өлкән күн бейәләйҙәр, һөргән ваҡытта кейә торған өлкән түңәрәк күҙелдеректәрен маңлайҙарына күтәреп ҡуйғандар. Тракторҙың алғы өлөшөнә беркетелгән бәләкәй генә ҡыҙыл флагтар ҡояш аҫтында тағы ла ҡыҙылыраҡ булып елберләйҙәр. Трактор артынан икешәр ат егелгән ике сәскес машина, тимер тырмаларға егелгән аттар, сменаға тигән парҙары менән ҡапҡанан сыҡтылар. Улар артынан орлоҡтар тейәлгән, аҙыҡтар һалынған, кешеләр ултырған бер нисә арба, улар менән ҡатар һыбайҙар. Шулар араһында агроном менән Алтынбай аттарын аяңлатып бара. Трактор геүелдәүе, егелгән аттарҙың бышҡырыуы, бисә-сәсә, бала-сағаларҙың сыр-сыуҙары, ҡысҡырыш-көлөштәре менән сәсеүселәрҙе ауылдан оҙатып ебәрҙеләр.
Контроль диктант (подготовка к ОГЭ).
Мәшәҡәтле көндәр.
Марттың үткер еле, ҡар битен ашап, ваҡ ҡына шаҙралар яһай, белендермәй генә иретә. Өй артындағы муйыл ҡыуағының ҡыу ботаҡтарына теҙелгән биш-алты турғай, ниҙер сүтерләшеп, бер осоп, бер ҡунып, сыр- сыу киләләр. Өй алдының көньяҡ мөйөшөндәге яңғыҙ өйәңке ботағына ҡағылған сыйырсыҡ ояһына ла ҡайһы бер турғайҙар, парлашып инеп-сығып, ояны ошонда әҙергә ҡорғанда, нисек булыр икән, тигән һымаҡ сыулашып һөйләшәләр. Күрәһең, йәшерәктәренең был ояға күҙе төшһә лә, олораҡтары риза булмайҙарҙыр йә, үҙҙәренең шунда инеп ултырғылары килеп, үҙ-ара талашаларҙыр. Кем белә инде, улар, бәлки, былтыр яҙ булып үткән ваҡиғаларҙы хәтерҙәренә төшөрөп, был эштең файҙаһыҙ булыуын иҫбат итә торғандарҙыр, сөнки улар, былтыр ҙа шулай иртә генә килеп, ошо сыйырсыҡ ояһына урынлашып ҡарағайнылар ҙа, сыйырсыҡтар, көҙ көнө киткән ерҙәренән ҡайтып килеү менән, турғайҙарҙы сырылдатып ҡыуып сығарҙылар. Юлия тәҙрә яңағына һөйәлеп тора, ул ошо турғайҙарҙың эштәрен дә ҡарай, ҡыйыҡтан тамған һирәк тамсыларға ла күҙ һала, ләкин уйҙары әллә ҡайҙа — алыҫта.
Изложение (подготовка к ОГЭ).
Дауылда.
Океан-диңгеҙҙәр һәм ҡоро ер өҫтөндә ҡайһы саҡта иҫ киткес ҡеүәтле ҡойондар барлыҡҡа килә. Океан-диңгеҙ ҡойондарын «смерч» тип йөрөтәләр. Ҡоро ер өҫтөнән үткән ҡеүәтле ҡойондарҙы Төньяҡ Америкала «торнадо», Европала «тромб» тип атайҙар. Был дәһшәтле күренештең башҡортса исеме — «ҡойон».
Ситтән ҡарағанда ҡойон һығылмалы гигант шлангыға оҡшаш. Уның бер осо болоттарға олғашҡан, ә икенсеһе ергә тоташҡан була. Ҡойондарҙың диаметры йөҙәр метрға, ә ҡайһы саҡта 2 — 2,5 километрға етә! Ҡойон эсендә һауа иҫ киткес ҙур көс менән өйөрөлә. Өйөрөлөү тиҙлеге секундына 120 метрға етә, тип яҙалар ҡайһы бер ғалимдар. Ҡойондоң эсендә иһә баҫым бик ныҡ кәмей, һәм һауа титандарса ҡеүәт менән «үҙәк» буйлап ерҙән болоттарға атлыға. Гигант һурғысҡа оҡшаш була шул саҡта ҡойон! Ҡом-туҙанды, үҫемлек орлоҡтарын, ә ҡайһы саҡта эрерәк әйберҙәрҙе ул болоттарға тиклем күтәрә ала. Океан-диңгеҙ һыуҙарын, ә ҡоро ерҙә быуа, күл һәм йылға һыуҙарын ҡойон һауаға күтәреп ала. Ә һыу менән бергә унда тәлмәрйендәр ҙә, балыҡтар ҙа, ҡыҫалалар ҙа, медузалар ҙа, ҡусҡарҙар ҙа эләгә. Келәттәрҙе селпәрәмә килтереп, эсендәге бойҙайҙы күккә һурып алған ваҡыттары булған ҡайһы саҡта ҡойондарҙың. Кәрзинкәләре менән бергә әфлисундар ҙа осоп киткән саҡтары булған һауаға. Ҡайҙалыр һаҡланған металл аҡсалар ҙа күккә күтәрелгән ҡойон ваҡытында.)
Науала тиҫтәләрсә километрҙар «сәйәхәт» иткәндән һуң, болоттарға барып эләккән йән эйәләре һәм башҡа әйберҙәр ямғыр һыуы менән бергә ергә төшә.
Был ғына ла түгел. Ҡойондарҙың емергес көсө тураһында әҙәбиәттә бик күп ҡурҡыныс факттар килтерелә.
Ҡойондарҙың иң йыш һәм иң дәһшәтле көс менән булып торған урыны — Төньяҡ Америка. Торнадо бында һәр йыл һайын йөҙәрләгән кешеләрҙе һәләк итә, хужалыҡҡа миллионлаған доллар зыян килтерә.
Беҙҙең ил территорияһында бындай һәләкәтле ҡойондар һирәк була, ләкин булған хәлдә улар иҫ киткес ҡеүәт менән үтә. Ҡойондарҙың меңдәрсә гектар урмандарҙы юҡ иткәне, таш биналарҙы емергәне, һыуын һурып алып, күл һәм быуаларҙы ҡоротоп киткәне бар.
Ҡеүәтле ҡойондар ваҡытында барлыҡҡа килгән саң һәм һыу «бағаналарын» борон бөтә илдәрҙә лә «дейеү» тип уйлағандар. Бындай ҡойондар Башҡортостан ерҙәрендә лә булғылап торған. «Дейеү күтәрелеү» хаҡында әкиәттәр ана шуларҙан килеп сыҡҡан да инде. (Д.Буракаев.)
 
 
 
Изложение. (Подготовка к ОГЭ)
Һәҙиә апай тураһында хәтирәм.
Һәҙиә апай менән тәү башлап 1950 йылдың майында таныштыҡ. Бының өсөн ул Өфөгә махсус килгәйне. Рәйсә менән тормош юлдарыбыҙҙы бәйләргә теләүебеҙ быға сәбәп булды. Осрашыу тураһында Рәйсә аша алдан уҡ һөйләшелгәйне, мин, тәбиғи, бик тулҡынлана инем...
Бына минең ҡаршыма бәләкәйерәк, ҡаҡса ғына, уртаса кейенгән, әммә тура һәм ышаныслы ҡарашлы, мөләйем бер китын килеп баҫты. Беҙ шундуҡ бик ихлас рәүештә, күптәнге таныштар һымаҡ, һөйләшеп алып киттек.
Үҙенең мөләйемлелеге, эске һәм тышҡы һөйкөмлөлөгө, тейенең байлығы һәм образлылығы менән Һәҙиә апай һәр кемде арбай торған кеше ине. Уның менән теләһә ниндәй темаға һойлөшә алаһың. Ошо тәүге осрашыуҙан, әңгәмәнән үк беҙ, Oep-беребеҙҙе аңлау ғына түгел, уртаҡ тел табып, дуҫ булып киттек...
Беҙ Рәйсә менән өйләнешкәс, Һәҙиә апай, атайыбыҙ һәм Голйәүһәр өләсәйебеҙ мине үҙ улдары итеп ҡабул иттеләр. Беҙ уларҙа, улар беҙҙә йыш-йыш була торғайныҡ.
 
Ифрат ҡаты ауырыуына ҡарамаҫтан, Һәҙиә апай «Ыиғыз» романы өҫтөндә эшләүен туҡтатманы. Ниһайәт, уны тамамланы. Хәҙер уның төп хәстәре — баҫтырып сығарыу ине.
Беҙҙең менән һөйләшкәндә, Бәҙиә апай бер ваҡытта ла үҙенең ауырыуы тураһында һүҙ ҡуҙғатмаҫ ине. Ҡаты ауырыһа ла, ниндәйҙер оптимизм, эске ышаныу уға көс бирҙе, аңлы ғүмеренең яртыһын роман яҙыуға бағышланы бит ул, тик баҫылып сыҡҡанын бик күргеһе килһә лә, күрергә насип булманы...
Күҙ алдында май шәм шикелле һыҙһа ла, ҡапыл донъя ҡуйыуы барыбер тетрәтте...
Бәҙиә апай беҙҙең күңелебеҙҙән бер ваҡытта ла киткәне юҡ, уның гүзәл кеше булыуы тураһында беҙ балаларыбыҙға әле булһа һөйләйбеҙ. (Әсғәт Мөхәмәтов. «Һәҙиә Дәүләтшина тураһында иҫтәлектәр» китабынан.)
 

9 класс
Инеш диктант. 
Оҙон юл.
Тирә-яҡта ҡалын урман. Октябрь башында уҡ ғәжәп бер төҫкә инә лә оҫта сигелгән келәмгә оҡшап ҡала икән ул. Әлморон менән миләш ҡыуаҡтары, һырға таҡҡан ҡыҙҙар кеүек, ҡыҙыл төймәләргә күмелеп ултыра. Яланғас ағастар һыҙатын, төрлө хәүефтәрҙән һаҡлағандай, көслө имәндәр уратып алған. Уларҙың ҡараһыу-ҡыҙылһыу япраҡтары аҡрын ғына ҡыштырлаша. Артабан инде йәй ҙә йәшел, ҡыш та йәшел шыршылар, күкшел ҡарағайҙар теҙелешеп китә. Был һылыуҙар, дәрәжә һаҡлағандай, тын ғына баҫып торалар.
Урман да тау, тау ҙа урман.
Юлдың осо ла, ҡырыйы ла күренмәй. Тау һәм урман диңгеҙендә яңғыҙ елкән шикелле йөҙәһең дә йөҙәһең. Япа-яңғыҙың сәғәттәр буйы бараһың. Ниһайәт, аҡһыл төтөн күҙгә салына. Тимәк, кешеләр йәшәй был тирәлә.
Юл оҙон. Юл кеүек үк оҙон уйҙар. Хөрмәт саптарҙың лерт-лерт юртыуына һикерә- һикерә алға тәгәрәүсе кырандасҡа ҡырын төшөбөрәк ултырып алған да, береһен ишеп, икенсеһен һүтеп, уйҙарының осона сыға алмай килә. (Яр.Вәлиев.)
 
Бирем: (читательская грамотность)
Бирелгән текст ниндәй төргә ҡарай?

Диктант (подготовка к ОГЭ).
Сәғит ағай.
 Ул саҡта Сәғит егерме бер йәшлек егет була. Ыҡсым буйлы, киң күкрәкле, ғәҙәттән тыш көслө Сәғиткә һоҡланмаған кеше юҡ ине. Һабантуйҙарҙа уны йыға алырлыҡ бәһлеүән булманы. Бер ваҡыт, февраль аҙаҡтарында, байҙың, бына тигән йүгерек ат буласаҡ, тип ҙур өмөт бәйләп йөрөгән ҡырҡмышы юғалды. Сәғит уны ике көн эҙләне, ләкин таба алманы. Ҡышын ябыҡҡан бүреләрҙең был мәлдә саманан тыш уҫаллашыуҙарын Сәғит белә ине. «Шул ҡәһәр һуҡҡырҙар ашағандыр инде. Бына хәҙер ыҙғыш сығырын көт тә тор!» — тип уйланы егет. Юғалған ҡырҡмышты, дөрөҫөрәге, уның һөйәктәрен һәм ҡыҙыл таҫма бәйләнгән ҡойроғон осраҡлы рәүештә бай үҙе тапҡан. Көтөүгә килеп, йәш көтөүсенән ҡырҡмыштың юғалыуын белгәс, бай бөтөнләй сығырынан сыҡты. Алтынан үрелгән йыуан ҡамсы, башты уратып, төйөнлө осо менән Сәғиттең битенә батты. Бите ауыртыуҙан түгел, бәлки йөрәк түҙә алмаған йәберҙән Сәғиттең күҙ алдары ҡараңғыланды, ун һигеҙ йәшкә сыҡҡаны бирле уға ҡул күтәрергә баҙнат иткән кеше юҡ ине әле. Батрагының кем икәнен белгән бай ҡурҡып һыҙыу яғын ҡараны, ләкин Сәғиттең менгәне бай көтөүенең иң яҡшы айғыры ине, егет байҙы һә тигәнсе ҡыуып етте лә йоҙроғо менән уның сикәһенә яман ҡаты һуҡты. Бай, эһ тә итмәйенсә, эйәренән йығылып төштө, ә Сәғит, айғырын бороп, йылҡы көтөүенә ҡарай сапты. Артабан Сәғит ағай улына дөрөҫөн әйтә алманы, ә дөрөҫө шулай булды: үлгән байҙы даланан таптылар, уның сикәһе йәнселгәйне. 

Бирем:
Билдәләнгән һөйләмгә синтаксик анализ яһарға.

Диктант (подготовка к ОГЭ)
Ҡаһарманлыҡты данлаусы ҡобайыр.
 «Аҡбуҙат» — башҡорт эпосының алтын фондына ингән героик ҡобайырҙарҙың береһе. Башҡорт халҡының һоҡланғыс хыялы, һәләте менән быуаттар төпкөлөндә ижад ителгән был ҡобайыр бөгөнгө көндә лә, телдән телгә күсеп, быуындан быуынға тапшырылып, боронғоларҙан ҡалған аманат булып йәшәүен дауам итә. Уны ижад итеүҙә һәм беҙҙең көндәргә тиклем һаҡлап килеүҙә халыҡ сәсәндәре мөһим роль уйнағандар. Әҫәрҙең ҙур оҫталыҡ менән замандың иң алдынғы идеалдарын алға һөрөүе, кеше көсөнөң тәбиғәт көстәренән өҫтөнлөгөн, ғәҙеллектең тантана итеүен раҫлауы, илһөйәрлеккә өйрәтеүе, башҡорттарҙың тормош-көнкүрешен, йолаларын сағылдырыуы уның популяр булыуына киң юл асҡан. Эпик ижад өсөн ижтимағи әһәмиәтендәге темаларҙы күтәреү, халыҡ тормошондағы мөһим ваҡиғаларҙы, образдарҙы һүрәтләүҙә уға масштаблылыҡ, күп планлылыҡ хас. Сәсәндәрҙең ҡобайырсылыҡ традицияһында башҡорт халҡының поэтик тарихын монументаль эпопеяларҙа һүрәтләүгә ынтылыу тенденцияһы булған. Улар, төп герой быуындарының билдәле бер эҙмә-эҙлелеген һаҡлап, айырым циклдан торған ҡобайырҙар ижад иткәндәр. Мәҫәлән, Урал батыр, уның улдары һәм ейәндәре хаҡында «Урал батыр», «Иҙел менән Яйыҡ», «Аҡбуҙат» ҡобайырҙары барлыҡҡа килгән.
 Бирем: Билдәләнгән һүҙҙәрҙе яһалышы яғынан төрөн яҙырға (тамыр, яһалма, ҡушма) 

Диктант (подготовка к ОГЭ)
Йыр йөрәкле егет.
 Был хәл бынан байтаҡ йылдар элек булған. Ауылда батырҙарҙан-батыр, аҡыллыларҙан-аҡыллы, сәсән телле, яҡты йөҙлө, сос йөрөшлө, күрер күҙгә һөйкөмлө бер егет үҫкән. Ул, башҡорт ғәҙәте буйынса, бәләкәйҙән йылҡы әйҙәр, һунарға йөрөр, шоңҡар сөйөр, уҡ юныр, солоҡ эҙләр, ҡурай тартыр, йыр йырлар булған. Уның йырҙары шул тиклем моңло булған, иң ҡаты бәғерле кешенең дә күңеле балауыҙ һымаҡ ирер булған. Егет, аяғына баҫып, киң күкрәген киреп, ай һымаҡ моңһоу күҙҙәрен алыҫтарға текләп, һыҙҙырып ебәрһә, тау-таш һыҡтаған, тып-тыныс ятҡан көҙгөләй күлдәр ҡайнап ыңғырашҡан, тынғыһыҙ ел һыҙғырыуҙан туҡтаған, шишмәләр аҡмай торған, ҡоштар тауыш бирергә оялған, ҡурай тоноҡланып ҡалған. Шулай йырлаған ул. Шулай моңло, аһ-зарлы булған егет яҙмышы — халыҡ яҙмышы. Йыры менән егет ауылдаштарының күңелен асҡан, ауыр тормошон онотторған, көрәшкә саҡырған. Киләсәк кеүек матур йырҙар ҙа сығарған ул. Йыр йөрәкле егет тигәндәр уны. 

Бирем: Ҡушма һүҙҙәрҙе табырға.

Контроль диктант (подготовка к ОГЭ).
Башҡорт урманының яҙмышы.
Башҡортостан урмандарының йыртҡыстарса киҫелеүен күрһәткән ҡайһы бер дәлилдәрҙе иҫкә төшөрәйек. Архив материалдарынан билдәле булыуынса, промышленник Твердышев ун һигеҙенсе быуатта уҡ өс йөҙ мең дисәтинә ерҙе өс йөҙ һумға, йәғни ун дисәтинәһен бер тингә төшөрөп һатып ала. Әүжән-Петровск заводының хужалары барлығы егерме һумға һатып алған йөҙ һикһән мең дисәтинә урманды юҡҡа сығара. Был капи- талист-йыртҡыстар башҡорт урманының һәр дисәтинәһенән 1889 йылда егерме биш һум саф доход алған булһалар, алты йылдан һуң, йәғни 1895 йылда, ул һикһән туғыҙ һум етмеш тингә күтәрелә. Шул уҡ ваҡытта уларға урман ҡырҡыусылар ун ике-ун биш тин көнлөк хаҡына эшләгәндәр. Ҡаратауҙың старшинаһы Уйылдан тигән әҙәм йыл һайын етмеш мең бот йүкә сығырлыҡ һалабаш һалдырған. Бының өсөн ул ун биш йыл эсендә башҡорт урманының даны иҫәпләнгән егерме биш мең дисәтинә йүкә урманын киҫтергән. Тағы ла бер тапҡыр ҡабатларға тура килә: был промышленниктар үҙ ғүмерендә бер генә төп тә ағас ултыртмағандар. (Н. Мусин.)
 
 
Контроль диктант (подготовка к ОГЭ).
Күҙҙе нисек һаҡларға?
Күҙ — иң нескә, иң аяулы ағзабыҙ, уны беҙ бик тә ҡәҙерләргә, ҡурсаларға бурыслыбыҙ.
Күҙҙе һаҡлауҙа иң мөһим шарт — таҙалыҡ. Йыуынғанда уны яҡшылап йыуығыҙ. Күҙ ҡабаҡтарын бер ҡасан да бысраҡ ҡул менән ышҡымағыҙ, күҙегеҙгә микробтар инеүе ихтимал, конъюнктивит тигән ауырыу хасил булыуы мөмкин. Конъюнктивит ваҡытында күҙҙәр ныҡ ҡысый, әрней, йәш аға. Ҡайһы берҙә күҙгә арпа сығып та йонсота, ыҙалата. Арпа — күҙ ҡабағы сиауыл өҫтөнә урғылып сыға. Музыка ташҡыны ярһып шашына-шашына ла яйлап нескәрә, ҡыуаҡлыҡтағы һандуғастар моңон һибә башлай, һағышландыра, күңелде нескәртә.
Әсмәбикә апай йылмая ла:
— Йә, музыка оҡшаймы һиңә? — тип һорай.
Ҡашҡаровтарҙың Зөһрә исемле ҡыҙҙары бар. Ул бик ҡыйыу, әсәһе уйнап бөткәс, сәпәкәй итә лә пианино телдәренә үҙе баҫа, көй сығарырға тырыша, ишек төбөнә йүгереп барып:
— Әйҙә, һин дә уйнап ҡара! — тип Фәһимдең еңенән тартырға тотона.
Оҙаҡламай Зөһрә менән алмашлап Фәһимдең дә ябай ғына көйҙәр уйнағаны ишетелә башланы. Быға Әсмәбикә апай һөйөнөп бөтә алманы.
— Малайығыҙ бик зирәк. Нисек тә уға гармун алып бирегеҙ, — тине ул Фәһимдең әсәһенә. (Ф. Иҫәнғолов.)
 
Контроль диктант (подготовка к ОГЭ).
Быуаттар аша балҡый..
Башҡорт халыҡ батыры Салауат Юлаевтың исеме илебеҙҙә киң билдәле. Ул 1773—1775 йылдарҙағы Крәҫтиәндәр һуғышының танылған полководецы, Емельян Пугачевтың яугир юлдашы булған. Бер үк ваҡытта Салауат — XVIII быуат башҡорт әҙәбиәтендә лә күренекле урын тотҡан шәхес.
XIX быуаттың икенсе яртыһында уҡ тыуған яҡты өйрәнеүсе Р. Г. Игнатьев менән яҙыусы Ф. Д. Нефедов Салауат Юлаевтың бер нисә шиғырын руссаға тәржемә итеп баҫтырып сығаралар. XX быуатта Салауат Юлаев әҫәрҙәре төрлө телдәрҙә күп тапҡырҙар донъя күрҙе. Ә беҙҙең республикабыҙҙа уның ижады мәктәптәрҙә, шулай уҡ юғары уҡыу йорттарында ла өйрәнелә.
Крәҫтиәндәр һуғышы осоронда Салауат батыр халыҡты яуға әйҙәп, сәсәндәр кеүек, шиғырҙар уйлап сығарып һөйләр булған. Ул үҙенең шиғырҙарында тыуған яҡтың гүзәл тәбиғәтен тасуирлай, ғаиләһенә -ҡайнар һөйөүен белдерә, ир-егет батырлығын данлай.
Салауат уҡыу-яҙыуға бик әүәҫ булған. Ихтилал баҫтырылып, әсирлеккә алынғас та, власть вәкилдәре Салауатҡа «ҡағыҙ, ҡауырһын, ҡара, ҡәләм, күмер, туҙ йәки яҙыу өсөн яраҡлы бүтән нәмә» бирмәгеҙ, тип төрмә һаҡсыларын ҡат-ҡат киҫәтеп ҡуялар. Ләкин ул барыбер ҡайҙандыр ҡағыҙ-ҡәләм таба һәм, үҙен ике офицер, бер һалдат һаҡлап тороуға ҡарамаҫтан, фекерҙәш дуҫтарына һәм туғандарына хаттар ебәрә.
Батыр яҙмаларының күпселек өлөшө, әлбиттә, батша ялсылары тарафынан юҡ ителгән. Бөйөк батырҙың үҙенсәлекле ижады быуаттар аша балҡып күренә, уның әҙәби мираҫын тикшереү һәм өйрәнеү йылдан-йыл киңәйә, тәрәнәйә бара. (М. Иҙелбаев.)

Эштәр: 1.Текстҡа исем ҡушырға 
2.Яңғыҙлыҡ һәм уртаҡлыҡ исемдәргә миҫалдар яҙырға


Контроль диктант (подготовка к ОГЭ)
 
Төн. Башҡорт ҡыҙының тәңкәле еләне шикелле, күҙҙең яуын алып, йымылдап торған аяҙ күктә, алтын табаҡтай, тулған ай йөҙә. Таллыҡта һандуғастар сутылдаша. Тирәк башында кәкүк саҡыра. Күләүектә тәлмәрйендәр баҡылдаша. Оло Эйек йылғаһы, үҙенең мәңге шат, шаян йырҙарын һандуғас моңдарына мансып, ҡыуана-көлә, бер өҙлөкһөҙ сылтырап аға ла аға… Ошондай шиғри картина менән башланып китә Зәйнәб Биишеваның «Яҡтыға» исемле трилогияһы. Иң элек ана шул гүзәл яҙғы төндәрҙең береһе, Оло Эйек буйында ултырған башҡорт ауылы, бәләкәс кенә, ләкин зирәк аҡыллы, яҡты күңелле Емеш һәм уның ата-әсәһе, туғандары менән танышып, беҙ инде артабан ҙур тарихи ваҡиғалар эсенә, революция һәм граждандар һуғышы дәүерендә халҡыбыҙҙың яҙмышын һәм көрәшен, ҙур уй-хыялдарын һәм ынтылыштарын һүрәтләгән образдар донъяһына инеп китәбеҙ. «Кәмһетелгәндәр», «Оло Эйек буйында», «Емеш» тигән романдарҙы берләштереүсе был киң ҡоласлы трилогияны кемдәр генә белмәй ҙә кемдәр генә яратып уҡымай! Трилогия ҙур талант эйәһе Зәйнәб Биишеваның башҡорт милли прозаһын үҫтереүгә индергән ҡиммәтле ижад емеше, ижад ҡаҙанышы булды. 

 
Изложение (подготовка к ОГЭ).
Ҡәнифә юлы.

         Ә был легенданы бик күптәр төрлө вариантта һөйләй. Миңә уны өләсәйемһөйләне. 
Беренсе вариант. Беҙҙең ауылдан бер 12 километр тирәһе алыҫлыҡта, Япарһаҙ исемле күрше ауылдың түңенән үтеп китә бик боронғо, матур бер юл. Ул  юлды Ҡәнифә юлы тип атайҙар. Өләсәйем һөйләүе буйынса, үҙҙәренең йәш сағында, бөтә йомош-юлға тик ошо юл  аша йөрөгәндәр, сөнки был юл  иртә яҙҙан асылған һәм ямғыр яуып үтһә лә ҡоро булған. Гел ҡалҡыу ерҙәр аша үтеүе менән был юл беҙҙең элекке ата-бабаларыбыҙҙың яҙғы-көҙгө бысраҡтарҙа ла алыҫтарға күсенеп йөрөү, мал  ҡыуыу өсөн бик ҡулай булғандыр, тип уйлайым. Уны данлыҡлы «Ебәк юлы» ла булған тип һөйләйҙәр. Ырымбурҙа, Ҡаруанһарайҙа ял итеп, юлдарын төньяҡҡа  дауам иткән  сауҙәгәрҙәр ошо юлдан  киткәндәрҙер. Ҡараһаҡал, Салауаттың ғәскәре лә, Ырымбур губернаторы Перовскийҙың Урта Азия яуҙарында ҡатнашҡан башҡорт һыбайлылары ла ошо юлдан үткәндер, әлбиттә.
Әле ул  юлдан һирәк йөрөйҙәр һәм шуға ла уны үлән баҫҡан, юғалып бара. Шуға күрә,  юлдың төрлө урынын төшөрөп алдыҡ. Ә өләсәйем һөйләүе буйынса, элек уның саңы борҡоп ятҡан, йәйәүлеһе лә, машинаһы ла шул юлдан йөрөгән. 
Ысынлап та, был Урал тауында иге-сиге булмаған оҙон юл ул. Ҡайҙан башланып ҡайҙа бөткәнен дә өҙөп кенә әйтеүсе юҡ. Ҡаҙаҡ далаларынан килеп Башҡортостанды буйынан буйына иңләп ятҡан юл ул. Ҡайһы бер өлөшө өҫтөнә асфальт юл түшәгәндәр, сөнки Юлдыбай ауылы һыртында ул юл асфальтҡа килеп менә лә юҡ була, унан тағы килеп сыға. Өләсәйем һөйләүе буйынса, Ҡәнифә юлы бер ауылға ла инмәй, ауыл ситенән, тау һырттары буйлап алыҫтарҙан алыҫтарға, Һаҡмар йылғаһының һул яҡ ярҙары буйлап төньяҡтан көньяҡҡа һуҙыла. Тик Ырымбур өлкәһенең бер нисә ауылының уртаһынан үтеп китә, сөнки ул ауылдар аҙағыраҡ бырлыҡҡа килгән. 
Кем булған һуң ул Ҡәнифә? Был юлға исемен ҡалдырып, халҡыбыҙҙың мәңгелек хәтеренә нисек инеп ҡалып бөгөнгө көнгә тиклем килеп еткән ул?
Башҡорттарҙың йәмле йәйләүенә йәшеренеп кенә ҡаҙаҡтар килә лә байҙың бер һылыу ҡыҙын, малын  урлап алып китә. Борон ҡаҙаҡтар шулай бик күп башҡорт ҡыҙҙарын, мал-тыуарын урлап алып китер булған, аҙаҡ башҡорт егеттәре ҡыуып барып, ҡайһы берҙәрен кире алып ҡайта алғандар, шуға күрә ул барымта-ҡарымта тип аталған. Ҡәнифәне үҙҙәренең бер батыр егетенә көсләп кейәүгә бирәләр.  Ҡәнифә ситтә бик ҡайғыра, тыуған илен һағына. 
Ҡаҙаҡ далаларына барып сыҡҡан бер башҡорт ҡарты Ҡәнифәгә ҡасырға юл өйрәтә. Гел тау һырты буйлап, йәйләүҙәрҙең ситенән төньяҡҡа, Тимер Ҡаҙыҡ йондоҙона ҡарап барырға ҡуша. Ҡәнифә үҙҙәренең йәйләүенән ҡыуып алып киткән малды ла ҡыуып алып китә. Әлбиттә, артынан ҡаҙаҡтар ҡыуа төшә, тик уны урман-тауҙар, ҡыуаҡтар  ҡотҡарып ҡала. 
Икенсе бер вариантын  Сәлим ауылынан Зифа  инәй һөйләгәйне.  Бер Ҡәнифә  тигән ҡыҙҙы ата-әсәһе көсләп ҡаҙаҡ яҡтарына кейәүгә бирә. Йола буйынса, һыйыр бүләк итәләр һәм ҡыҙҙарын оҙатып, алыҫ яҡтарҙа ҡалдырып ҡайталар. Ә инде Ҡәнифә ҡыш буйы тыуған яғын һағынып, һарыға һабышып, саҡ ҡышты үткәрә, һағышланып һыйырына бағышлап Ҡуңыр буға исемле йыр ҙа сығара. Тирә-яҡ ҡарҙан әрселә башлау менән һыйырын етәкләп, ҡайтырға сыға. Ул ҡалҡыу ерҙән һаҙлыҡтар, батҡаҡтарҙы урап,  көн кисләп, кеше аяғы һил  булғас ҡына, йырлай–йырлай юлын дауам итә. «Ҡуңыр буға» исемле  башҡорт халыҡ йырын Ҡәнифә сығарған йыр тип тә әйтәләр. Ә Ҡәнифә йәйәүләп ҡайтҡан юлды халыҡ «Ҡәнифә юлы» тип йөрөтә.
 
 Бирем: Тексты ҡыҫҡартып яҙырға.
 
Изложение (подготовка к ОГЭ).
Уралтау әкиәте.
    Борон-борон заманда, Каспий даръяһының ҡомдарынан алтын һырт булып, Урал тауы ҡалҡып сыҡҡан, имеш, ти. Ҡалҡып килеп сыҡҡас та, асыуланып, бөтә ер йөҙөн уратып алмаҡсы булған, ти, ул. Тәүҙә Арал диңгеҙен уратып сығып, ҡараңғы төньяҡҡа һөйрәлеп китә башлаған, ти, Уралтау. Тураға мең саҡрымдар самаһы барғас, ҡапыл ҡараңғы төшә. Ни эшләмәк кәрәк хәҙер? Уралтау кәкрәйә, борғолана башлай. Күрәһең, һыуыҡ көҙ булғандыр инде. Ул яҡта көҙ ҡараңғы төшә лә, ҡыш буйы ҡараңғы булып тора икән. Кәкрәйә, борғолана торғас, Уралтау тәүҙә Уса йылғаһынан Обь һыуы яғына Ямал утрауына табан һуҡтырырға уйлаған икән дә, ул яҡта бик һыуыҡ, ти. Ни эшләргә? Уралтау бит үҙе эҫе яҡтарҙағы ер аҫтынан сыҡҡан: һыуыҡҡа бик үк түҙмәй. Шунан һуң Уралтау йәнә һул яҡҡа боролған һәм Варяг тауҙарын күргән. Был тау-таштар оҡшамаған, ахырыһы, Уралға. Ул Боҙ диңгеҙе аша Ер шарының аръяғына китмәксе булған. Ләкин ул хәтле ауыр нәмәне боҙ нисек күтәрһен? Боҙ уйылып төшкән, әлбиттә, ә Урал диңгеҙгә сумған. Диңгеҙ хатта урғып ҡайнай башлаған, имеш, ти, шул ваҡытта. Шулай ҙа, Уралтау ни тиклем генә ҙур булмаһын, диңгеҙ ялғаштағы һыу түгел бит, ҡайнатып бөтөрөп буламы ни уны? Урал өшөй башлаған, ти, бер ваҡыт. Башы туңғас, кәүҙәһе ҡайҙа барһын? Шулай итеп, әллә ҡайһы яҡтарҙан һөйрәлеп килгән Урал һыуыҡҡа шыҡырайып туңа башлаған. Тора-бара бөтөнләй таш булып ҡатҡан; ҡаны алтын тамыр булып туңған, ҡабырға һөйәктәре руда таштарына әйләнгән, ә ите таш булып ҡатҡан. Һырт буйы һөйәге ҡая таш булып ҡалған, ти, бының. Ҡыҫҡаһы, Урал һыҙма тауҙарға, үркәсле һырттарға әйләнгән...
     Тәбиғәткә был оҡшамағандыр инде, күрәһең. Бына Боҙ диңгеҙен генә алайыҡ. Урал бит уны нисә йөҙ саҡрымдар төбөнә тиклем быуып торған. Тулҡындар тегенең туңған елкәһен кимерергә керешкәндәр, ти, бер заман. Тырыша торғас, иретә барып, өҙгәндәр бит тулҡындар тегенең елкәһен. Башын кәүҙәһенән өҙгәндәр. Уралдың башы үҙенән айырылып йәшәй башлаған һәм «Яңы Ер» тип аталып киткән. План-картаны ҡара, ана, унда күренеп тора. Э «Яңы Ер» менән төп кәүҙә араһында диңгеҙ ҡапҡаһы барлыҡҡа килгән. Хәҙер ул ер «Карский диңгеҙ ҡапҡаһы» тип атала. Карап менән сығып китергә мөмкин. Бер ярҙан икенсе ярға торба менән ҡараһаң да күренерлек түгел. Ҡыҫҡаһы, унда хәҙер диңгеҙ боғаҙы.
Йылғалар менән елдәр ҙә Уралтауға боронғо үпкәне ғәфү итергә теләмәгән. Элгәре йылғалар бер генә тамырҙан сыҡҡандар: йылы диңгеҙҙән сығып, һыуыҡ диңгеҙгә аҡҡандар. Елдәр ҙә борон үҙ ыңғайына ғына иҫкәндәр, уларҙы берәү ҙә бимазаламаған. Ә Уралтау уларҙың бөтәһен дә айырған. Елдәр менән йылғалар асыуҙан тотонғандар, ти, бер заман Уралтауҙы төрлө яҡҡа өҙөп-йолҡоп ташларға. Бөтәһен дә мөнйөп алып китергә булдыра алмағандар, әлбиттә. Шулай ҙа арыу ғына өлөшөн шып-шым ғына алып киткәндәр тегеләр. Шуға күрә Уралтауҙың ҡабырғалары бөтә ергә тип әйтерлек сәселгән хәҙер. Уның ҡабырғалары Волга буйындағы бүлкәстәрҙә әле лә бар, ти.
Ағиҙел һыуы ла, Уралтауҙың таштарын бүҫкеләп, ин- тегә-интегә ялан яҡҡа ағып килеп сыҡҡан, ти. Э хәҙер, яланға сығып, матур-матур туғайҙарҙан, әрәмә араларынан йылан шикелле борғолана-борғолана ағып ята икән. Хәҙер ни тыныс: бейек ярҙар эсенән шым ғына ағып тик ята. Етмәһә, башҡа йылғаларҙы: Инйәр, Ҡариҙел, Еҙем, Егән, Һәләүек, Нөгөш, Дим, Ашҡаҙар йылғаларын да үҙенең яғына ауҙарып алған. Күмәкләп бер төптән ағалар ҙа ағалар хәҙер. Ағиҙел менән Яйыҡ (Урал) элгәре икәүһе бик дуҫ булып бергә ғүмер иткән, ти. Уралтау уларҙы айырған. Аҙаҡ тегеләр ҡушыла алмаған. Хәҙер үҙҙәренә башҡа төрлө яҡҡа ағалар икән.
 

